b'\n_START_ARTICLE_\nRosacea\n_START_SECTION_\nEtiologija\n_START_PARAGRAPH_\nVzrokov je ve\xc4\x8d in \xc5\xa1e niso do konca pojasnjeni. K rozacei so nagnjeni du\xc5\xa1evno nestabilni (psiholabilni) ljudje, ki pogosteje zardevajo. Pomembne so hormonske spremembe (menopavza...), prebavne motnje (zaprtost, gastritis...), prehranski vplivi (za\xc4\x8dinjena, vro\xc4\x8da, mastna hrana...) in zunanji fizikalni vplivi (mraz, vro\xc4\x8dina, veter...). Domneva se tudi, da na stanje vplivajo nenormalen nadzor nad kr\xc4\x8denjem in \xc5\xa1irjenjem \xc5\xbeil (vazomotori\xc4\x8dni nadzor), zmanj\xc5\xa1ana venska drena\xc5\xbea obraza, protitelesa na pr\xc5\xa1ice Demodex folliculorum v lasnih me\xc5\xa1i\xc4\x8dkih in oku\xc5\xbeba s Helicobacter pylori.\n_START_SECTION_\nDiagnoza in diferencialna diagnoza\n_START_PARAGRAPH_\nDiagnozo postavimo glede na izgled, ni specifi\xc4\x8dnih diagnosti\xc4\x8dnih testov. Starost bolnika ob za\xc4\x8detku bolezni in odsotnost komedonov pomaga pri razlo\xc4\x8devanju rozacee od aken. Pomisliti moramo tudi na akne vulgaris, sistemski lupus eritematosus (SLE), sarkoidozo, fotodermatitis, ko\xc5\xbene spremembe zaradi zdravil, granulom ko\xc5\xbee in perioralni dermatitis.\n_START_SECTION_\nZdravljenje\n_START_PARAGRAPH_\nOdsvetuje se uporaba dra\xc5\xbee\xc4\x8dih \xc4\x8distil (alkohol) in kortikosteroidnih pripravkov za ko\xc5\xbeo ter izogibanje spro\xc5\xbeilnim dejavnikom. Zdravimo morebitne prebavne te\xc5\xbeave, povezane s Helicobacter pylori. Lokalno se daje metronidazol, klindamicin, ketokonazol, azelainska kislina ali \xc5\xbeveplo. Huj\xc5\xa1o obliko zdravimo sistemsko z antibiotiki in retinoidi. Telangiektazije (raz\xc5\xa1irjene \xc5\xbeilice) odstranjujemo z elektrokoagulacijo ali laserjem. Rinofimo odstranimo z dermoabrazijo ali kirur\xc5\xa1ko.'